Drapsmistenkte sto på etterretningens liste
Kilder i regjeringen bekrefter overfor britiske medier at navnene til de to hovedmistenkte sto på listen til etterretningstjenesten, men at det er uklart hva slags overvåkning de to er under. Statsminister David Cameron har beordret full etterforskning av hva etterretningstjenesten visste om de to mennene og om det groteske angrepet onsdag ettermiddag kunne vært forhindret, skriver Daily Mail. Torsdag ble ytterligere to personer pågrepet. En mann og en kvinne ble pågrepet samtidig som politiet har ransaket fem adresser i London og én i Lincoln, melder NTB. De to mennene skal ha kjørt ned den britiske soldaten som gikk på fortauet rett utenfor militærområdet Royal Artillery Barracks i bydelen Woolwich øst i London. De skal ha gått ut av bilen og hugget løs med store kniver på mannen som lå på bakken mens de ropte «Gud er stor». Deretter dro de liket etter seg og la det midt på veien, før de ble stående og vente til politiet ankom. Sjokkerte forbipasserende var vitner til den brutale nedslaktningen og folk i Woolwich er både opprørt og rystet over det myndighetene omtaler som en terrorhandling. Flere kom torsdag med blomster som politiet la ned utenfor militærområdet.- Det eneste som bekymrer oss er hvorfor det tok tjue minutter for bevæpnet personell var på plass, når det er en militærbase rett rundt hjørnet, raser Adam Durnin som bor få minutter unna drapsstedet. Ifølge britiske medier ble en av de to drapsmistenkte, Michael Adebolajo, besatt av islam allerede mens han var skolegutt. Han skal flere ganger ha deltatt på møter i den forbudte islamistorganisasjonen Al Muhajiroun. Britiske medier bruker navn på de mistenkte, men navnene er ikke bekreftet at politiet. - Han var en svært hyggelig og rolig gutt. Han konverterte til islam i 2003. Han var en helt vanlig gutt. Han var interessert i islam og i å pugge Koranen. Han forsvant for om lag to år siden. Jeg vet ikke hva slags innflytelse han siden har vært under, sier Anjem Choudary, som var leder for gruppen, til The London Evening Standard. Han mener drapet kan være en reaksjon på den britiske regjeringen utenriks politikk i den muslimske verden. - Vi lever i et svært politisert samfunn. Noen folk er sinte på de meget strenge metodene hvor de stopper og ransaker på gaten og på begrensninger på ytringsfriheten. Det er en mulighet for at det kan komme flere ensomme ulv-angrep som følge av dette, advarer Choudray. Adebolajo er født og oppvokst i England hos en kristen familie med røtter i Nigeria, skriver Daily Mail. Han ble opptatt av islam som 15-16-åring og skal ha vært med i flere ekstreme grupper. I frykt for at sønnen skulle bli for radikalisert, flyttet foreldrene ham fra landsbyen Romford i Lincolnshire hvor de bodde, til London. Han skal også ha studert ved universitetet i Greenwich. Etter drapet oppfordret de to siktede folk til å ta film og bilder. - Dere vil aldri bli trygge. Et øye for et øye, en tann for en tann, sier Adebolajo på et opptak. Britisk anti-terrorpoliti gjennomsøkte adresser i London, Lincolnshire og landsbyen Romford torsdag. Medlemmer av familien ble tatt med inn til avhør. Politiet hevder at det ikke tok 20, men 14 minutter før en bevæpnet patrulje var på stedet. Politiet skal ha utløst seks skudd da de to mennene skal ha nektet å legge fra seg knivene og pistolen de bar på. Begge mennene ble såret, men ikke alvorlig. De voktes av bevæpnet politi mens de er innlagt til behandling på hvert sitt sykehus. Det skal ikke være mistanke om at de to mistenkte har kontakter i terrorgrupper i Nigeria, skriver The Times.
De to mistenkte etter nedslaktingen av en britisk soldat på gaten i London var kjent for britisk etterretning.